Serghei Kuzhugetovici Șoigu a fost demis din funcția de ministru al Apărării. La ordinul lui Vladimir Putin, locul său a fost luat de economistul Andre Removici Belousov. Gestul liderului de la Kremlin poate face lumină privind intențiile președintelui Rusiei în contextul războiului. Ce înseamnă decizia, de fapt.
Liderul de la Kremlin a luat o decizie importantă: l-a demis din funcția de ministru al Apărării pe Serghei Kuzhugetovici Șoigu și l-a numit în loc pe economistul Andre Removici Belousov, anunță Associated Press. Decizia este cu atât mai importantă cu cât vine în contextul unor relații externe sensibile.
Vladimir Putin a ales înlocuirea ministrului Apărării de la Kremlin într-un moment în care începe cel de-al cincilea mandat ca președinte al Rusiei și, totodată, în al treilea an consecutiv de război în Ucraina. Mii de civili încearcă, din nou, să fugă de ofensiva terestră din nord-estul țării vecine a României.
Într-un comentariu privind nominalizarea lui Andrei Removici Belousov ca ministru al Apărării, jurnaliștii de la Komsomolskaia Pravda au notat că pe acesta îl recomandă la funcția dată nu numai expertiza economică, ci și capacitatea de înțelegere a sectoarelor industriale.
Faptul că poate să înțeleagă cum trebuie administrat un sector industrial, inclusiv cel al apărării, a jucat un rol important în alegerea lui Andrei Removici Belousov ca șef al instituției guvernamentale, unde trebuie să gestioneze cerințele bugetare semnificative ale armatei.
„Bugetul Ministerului Apărării și al blocului de securitate (al guvernului) era de aproximativ 3% cu puțin timp în urmă, apoi a fost majorat până la 3,4% și foarte recent a crescut până la 6,7%. Acesta include toate agențiile de securitate, printre care Ministerul Apărării deține poziții cheie, deoarece Ministerul Apărării este responsabil pentru plasarea tuturor comenzilor către industrii”, a spus purtătorul de cuvânt Dmitri Peskov.
Nominalizarea vine în contextul în care Ucraina se află în al treilea an de război, ceea ce poate indica faptul că Vladimir Putin se pregătește pentru o confruntare lungă și totodată costisitoare.
Sarcina lui Andrei Removici Belousov este să se asigure că economia rusă poate continua să susțină domeniul militar, în ciuda sancțiunilor occidentale, notează jurnaliștii publicației citate.
Kremlinul speră, de asemenea, ca experiența de economist a lui Andrei Removici Belousov să contribuie la eficientizarea cheltuielilor militare și la reducerea corupției, potrivit Komsomolskaia Pravda. Interesul expertului pentru armamentul de înaltă tehnologie, cum ar fi dronele, este la rândul său util.
În anul 2023, actualul ministru Andrei Removici Belousov a anunțat public că intenționa să construiască 18.000 de drone de dimensiuni mari și medii în anul curent și să lanseze și dezvolte o nouă industrie ce vizează fabricarea de sisteme de aviație fără pilot.